Spitalul „Marius Nasta” din București trebuie să plătească daune morale unui pacient operat de cancer deși avea TBC. Instanța a decis ca unitatea medicală să plătească 150.000 de euro, însă reprezentanții spitalului spun că nu sunt bani în conturi pentru achitarea sumei.
În 2015, Teodor Mema a fost operat de cancer la plămâni, de către medicul Ioan Cordoș.
Chirurgul a decis, în timpul operației, să-i extirpe pacientului întregul plămân stâng. Numai că, așa cum au arătat analizele ulterioare, bărbatul nu suferea de fapt de cancer, ci de tuberculoză (TBC), boală tratabilă, de altfel.
Timp de 9 ani, bărbatul a luptat în instanță pentru dreptate. În noiembrie 2023 a venit și sentința: spitalul este vinovat și trebuie să plătească daune morale în valoare de 150.000 de euro.
Managerul spitalului, medicul Beatrice Mahler, spune că ar rămâne fără bani de medicamente și materiale sanitare dacă ar plăti integral, în acest moment, despăgubirile datorate. „Pur și simplu, nu sunt bani, nu e vorba de rea intenție sau rea voință”, a spus dr. Mahler, citată de hotnews.ro.
Avocata pacientului spune că a demarat procedura de executare silită, pentru că Institutul de Pneumoftiziologie „Marius Nasta” nu a plătit nici acum despăgubirile, în ciuda unei hotărâri judecătorești definitive.